‘อเบอร์ดีน’รอบุกกองส่วนบุคคล อ้อนแม่ลดวงเงินเริ่มกอง100ล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — อเบอร์ดีนอึดอัดอยากโดดลงสนามกองทุนส่วนบุคคล แต่บริษัทแม่กำหนดวงเงินขั้นต่ำ 300 ล้านบาท ลูกค้าเผ่นหมด
นายชัยเกษม วัฒนศิริพงษ์ หัวหน้าฝ่ายจัดจำหน่ายกองทุน บริษัทหลักทรัพย์จัดการกองทุน (บลจ.) อเบอร์ดีน เปิดเผยว่า สนใจที่จะรุกธุรกิจกองทุนส่วนบุคคลมากขึ้น โดยอยู่ระหว่างการเสนอให้บริษัทแม่ลดหลักเกณฑ์กองทุนส่วนบุคคลที่กำหนดไว้ไม่ต่ำกว่า 300 ล้านบาท ซึ่งต้องการขอให้ลดเหลือ 100 ล้านบาท 
“กองทุนส่วนบุคคลเป็นอีกตลาดหนึ่งที่เราอยากเข้าไปมีส่วนร่วม แต่การกำหนดเงินกองทุนส่วนบุคคลไว้ที่ 300 ล้านบาท อาจจะพิจารณาในรูปของเงินเหรียญสหรัฐ ซึ่งคิดเป็น 10 ล้านเหรียญสหรัฐเท่านั้น แต่อาจจะไม่เหมาะกับลูกค้าในประเทศ โดยเสนอไปสักระยะหนึ่งแล้ว แต่ยังไม่ได้คำตอบ” นายชัยเกษม กล่าว
นอกจากนี้ นายชัยเกษมยังกล่าวว่า ในช่วงที่ผ่านมามีลูกค้าติดต่อเข้ามาที่ บลจ.หลายราย เพื่อให้บริหารกองทุนส่วนบุคคลให้ แต่มูลค่าสินทรัพย์ที่จะนำมาจัดตั้งกองทุนยังไม่ถึงเกณฑ์ที่กำหนดไว้ จึงต้องปฏิเสธไป
ข้อมูลจากสมาคมบริษัทจัดการลงทุน เมื่อเดือน ส.ค. 2553 ระบุว่า บลจ.อเบอร์ดีน มีกองทุนส่วนบุคคลภายใต้การบริหาร 1 กองทุน มูลค่าสินทรัพย์ 4,800 ล้านบาท คิดเป็นส่วนแบ่งการตลาด 1.86%
ขณะที่ บลจ.ที่มีส่วนแบ่งการตลาดสูงสุด เท่ากับ 22.41% คือ บลจ.กสิกรไทย มีมูลค่าสินทรัพย์ภายใต้การบริหารสูงสุด 5.8 หมื่นล้านบาท เพิ่มขึ้น 2,000 ล้านบาท จากเดือนก่อนหน้า